ועדת העלייה, הקליטה והתפוצות, כנסת 16, פרוטוקול מספר 27, 2003-06-25 09:00

קולט אביטל: בוקר טוב לכל המוזמנים הנוכחים.

קולט אביטל: אנחנו מתכבדים הבוקר בשלושה אורחים מיוחדים: יושב ראש הכנסת, ראובן רבלין, מכבד אותנו בנוכחותו; השר שרנסקי שהנושא מאוד חשוב לו; בפעם הראשונה אנחנו מקבלים בוועדה את המנכ"ל החדשה של המשרד לקליטת העלייה.

קולט אביטל: בפתח דבריי אני רוצה לברך אותך עם כניסתך לתפקיד.

קולט אביטל: אין לי צל של ספק שתצליחי וננסה מכאן לעזור לך להצליח כי במקרה הספציפי שעליו אנחנו עובדים יש לנו יחסים משותפים, ולא ניגוד אינטרסים.

קולט אביטל: הרקע לפגישתנו הוא רדיו רק"ע.

קולט אביטל: המגמה שהסתמנה עד עכשיו ברשות השידור בגלל הקיצוצים היא לסגור את הרדיו.

קולט אביטל: זאת לא הישיבה הראשונה וכנראה גם לא האחרונה.

קולט אביטל: אנחנו מוטרדים ומודאגים, ושלשום הייתה לנו ישיבה בוועדת הכלכלה שבה השתתפה גם השרה לקליטת עלייה.

קולט אביטל: כסיכום הומלץ בפני רשות השידור לא להביא רק חלופה אחת או תכנית אחת בלבד בפני הנהלת רשות השידור.

קולט אביטל: כחברי כנסת שמתנגדים לשיבוש או להפרעה או לקלקול או לחיסול השידור הציבורי אנחנו בעד המשך תכניות איכותיות, ולא זו בלבד; אנחנו חושבים שלעומת מדינות אחרות ישראל כמדינה קולטת עלייה לא יכולה להרשות לעצמה לסגור ערוצי תקשורת.

קולט אביטל: זהו הקשר היחיד שיש לעולים החדשים וגם לוותיקים יותר עם העולם סביבם כי הם לא דוברי שפות אחרות.

קולט אביטל: הרומנים, האתיופים או הרוסים, אין להם דרך להתעדכן, לשמוע או להיות בקשר עם העולם החיצון, אם אלה הם אמצעי התקשורת שעליהם התחייבה המדינה עד עכשיו, ועמדה יפה עד כה בהתחייבותה לספק אותם.

קולט אביטל: אנחנו מברכים גם את מר בראל עם הגיעו לוועדה.

קולט אביטל: רשות הדיבור ליושב ראש הכנסת, מר ראובן רבלין.

ראובן ריבלין: ביקשתי להשתתף בכל ישיבות הבית מפעם לפעם על פי סדר היום של כל ועדה.

ראובן ריבלין: החלטתי להשתתף היום בתחילת הישיבה ולהביע את עמדתי החד-משמעי בנושא שעומד על סדר היום.

ראובן ריבלין: ביקשתי להתערב, ואני אסביר במה רצוני להפנות את תשומת לבכם.

ראובן ריבלין: בטרם היותי חבר כנסת הייתי חבר בממשלה יחד עם השר שרנסקי.

ראובן ריבלין: ממשלת ישראל על כל ממשלותיה לדורותיה איננה מתערבת בתוכן, כמובן.

ראובן ריבלין: חוק רשות השידור מחייב את עצמאותה של רשות השידור; אבל ממשלת ישראל שמופקדת על כל התקציבים כמו גם על קביעת אגרות שאותן היא מעבירה לפי בקשתה ולפי בקשת רשות השידור לכנסת ישראל כדי שתאפשר אותן, מחויבות גם בנושאים של מתן שירות לציבור כולו.

ראובן ריבלין: נושא רדיו רק"ע הפך להיות נושא של תפיסת בן ערובה כדי לקיים דרישות מוצדקות מצד גוף כלשהו.

ראובן ריבלין: פעמים רבות יש ראשי ערים שכאשר מקצצים בתקציבם הם נוהגים לקצץ במקום שכואב במיוחד כדי שהצעקה תעלה ותישמע וישעו לדרישותיהם-בקשותיהם.

ראובן ריבלין: אני ראיתי בזה אז דבר חמור, ובנושא רדיו רק"ע אני רואה דבר חמור ביותר.

ראובן ריבלין: על רקע לא פוליטי לחלוטין, אלא מתן שירות לקבוצת מיעוט גדולה מאוד הכנסת צריכה לתת את דעתה.

ראובן ריבלין: יש לנו קבוצת מיעוט של דוברי ערבית; קבוצת מיעוט של דוברי אמהרית; וכמובן, קבוצת מיעוט גדולה מאוד של אנשים דוברי רוסית.

אמנון כהן: עוד מיעוט קטן: בוכרית גם משולבת בפנים.

ראובן ריבלין: הבוכרים כולם יודעים גם רוסית.

קולט אביטל: יש גם מיעוט של 400 אלף רומנים.

ראובן ריבלין: הרומנים יודעים עברית יותר טוב מאשר---.

ראובן ריבלין: רוב הרומנים שנמצאים בארץ הם דור שני או שלישי והכישרון שלהם ללמוד את השפה המדוברת הוא כישרון ברוך-אל.

ראובן ריבלין: נדמה לי שאין רומני אחד שלא יודע עברית על בוריה.

ראובן ריבלין: על כל פנים, על הנושא הזה הכנסת צריכה לתת את דעתה.

ראובן ריבלין: לכנסת יש סמכויות שהיא מפעילה לפעמים כמחוקק ולפעמים היא מפעילה אותם כמפקחת על הגופים שנתונים לפיקוחה.

ראובן ריבלין: חברי הכנסת צריכים לומר לרשות השידור בצורה הברורה ביותר: הרף לכם! רדיו רק"ע על כל מגוון השפות שבוקע מתוך גלי האתר הוא דבר חיוני לחברה בישראל.

ראובן ריבלין: כנסת ישראל על כל מרכיביה – אלא אם כן יש אנשים שחושבים אחרת – חושבת שפגיעה באזרחי ישראל ובתושביה דוברי הרוסית שהקשר היחיד שלהם עם החוויה הישראלית בזמן התערותם במדינת ישראל, תפארת מדינת ישראל לדורי דורות הוא רדיו רק"ע.

ראובן ריבלין: אני יודע כמה אני אוהב את רשת א'.

ראובן ריבלין: כשאני נוסע באוטו אני מקשיב לרשת א'; אני מאוד אוהב את רשת ג' שאפשר בה לשמוע את כל השירים העבריים האהובים עליי.

ראובן ריבלין: נושא רדיו רק"ע הוא נושא שאנחנו לא יכולים במדינה בלעדיו.

ראובן ריבלין: הדברים האלה צריכים להיאמר במפורש.

ראובן ריבלין: רשות השידור, רשות עצמאית שאנחנו מכבדים את עצמאותה, ובכל עניין של תוכן אנחנו עומדים מאחורי עצמאותה קלה כחמורה, שכן אנחנו לא רוצים להיות פטרונים של תוכן כלשהו.

ראובן ריבלין: יחד עם זה, להחזיק כבני ערובה קבוצה כל כך גדולה מתוך ידיעה שכולנו נצעק, דעו לכם:

ראובן ריבלין: זעקתנו הראשונה תהיה כלפי רשות השידור על כל המשתמע מכך.

ראובן ריבלין: אני כמובן לא מאיים, אבל כנסת ישראל תדע לדאוג לשחרר בני ערובה.

ראובן ריבלין: זאת עמדתי, ומכאן צריכה לצאת הקביעה הזאת.

ראובן ריבלין: חלילה, אינני רוצה להשפיע השפעה בלתי הוגנת על רשות השידור; לא לבקש ממנה לעשות דבר שהיא לא יכולה לעשות.

ראובן ריבלין: אם צריך קיצוצים – יהיו רשת ג', רשת א'; כל רשת אחרת – אני לא רוצה לומר לפוליטיקאים שתהיה רשת ב', אבל מבחינתי גם רשת ב' יכולה להיות.

ראובן ריבלין: מר בראל ומר בן מנחם, הרף לכם! הרף לכם!

ראובן ריבלין: אנחנו יודעים שנוח מאוד להחזיק במקום שכואב בו כי כשכואב יוצאת זעקה ובדרך כלל נמצא פתרון.

ראובן ריבלין: אנחנו נדבר עם ממשלת ישראל, השרה תימצא פה.

ראובן ריבלין: רשות השידור במליאתה עם יושב ראש הרשות בוודאי תדון בנושא זה.

ראובן ריבלין: אנחנו רוצים לשמור על עצמאותכם, ולא להתערב בעניינים שאתם עושים; יחד עם זה, אנחנו אחראים על הציבור כולו, וכאשר יהיו בני ערובה נדאג לשחרר אותם תכף ומיד בכל האמצעים העומדים לרשותנו.

ראובן ריבלין: אני מבקש שזה לא יישמע כאיום, אלא כתחינה וכבקשה האומרת: רדיו רק"ע הוא רדיו חשוב מאוד מבחינת הצורך שלנו לתת לציבור בישראל את השירות שאין לו שירות אחר.

קולט אביטל: אני רוצה לאפשר לשר שרנסקי לומר כמה מילים.

קולט אביטל: הישיבה הזו כונסה גם ביוזמתו, אבל גם בעקבות פניות של חבר-הכנסת נודלמן.

מיכאל נודלמן: לא פניות, הצעה לסדר היום.

קולט אביטל: הצעה לסדר היום במליאה של חבר-הכנסת נודלמן, של חבר-הכנסת יאסינוב, של חבר-הכנסת יהלום וגם של חברת-הכנסת סולודקין.

קולט אביטל: מכיוון שחלק מהמציעים לסדר הם פה, אבקש קודם מחבר-הכנסת נודלמן להגיד כמה מילים, ואחר כך השר שרנסקי.

מיכאל נודלמן: מר בראל יודע מהי הרגשתי כלפי החלטתו.

יוסף בראל: אין עדיין החלטה שלי.

אמנון כהן: החלטה של מליאה, לא שלו.

יוסף בראל: אין גם עדיין החלטת מליאה.

מיכאל נודלמן: בוועדת כלכלה אמרתי שאי אפשר לסגור את רדיו רק"ע.

מיכאל נודלמן: יושב ראש הכנסת אמר בדיוק את מה שצריך להגיד, אי אפשר לומר את זה יותר טוב.

מיכאל נודלמן: יותר ממיליון אנשים, עולים חדשים, מאתיופיה, מרוסיה וממדינות אחרות.

מיכאל נודלמן: אתם מקבלים החלטה הכי טובה – לסגור את הרדיו.

מיכאל נודלמן: הם משלמים אגרות רדיו כמו כולם, וזאת לא פעם ראשונה שזה קורה.

מיכאל נודלמן: כשהייתה בעיה בערוץ 33 מר בראל עשה אותו טריק.

מיכאל נודלמן: סליחה, אולי זו לא מילה פרלמנטרית, אבל זה הכיוון.

קולט אביטל: לא נביא אותך לוועדת האתיקה, זה בסדר.

מיכאל נודלמן: כואב לי.

מיכאל נודלמן: אני הולך כבר חודש עם הרגשה כבדה לא רק בגלל רדיו רק"ע; מר בראל הבטיח לי בקבלת התקציב שיהיה תרגום ב"מבט", ואין תרגום.

מיכאל נודלמן: אני מקבל טלפונים רבים מעולים חדשים שמבקשים תרגום ב"מבט".

מיכאל נודלמן: מר בראל, היו בינינו דיונים לא כל כך קלים, ואני מבקש שתחזור להחלטה שלא צריך לסגור, כי אני אעשה הכל כדי שרדיו רק"ע ימשיך וגם התרגום ב"מבט".

נתן שרנסקי: אני מכיר את מר בראל מאז עבודתו בערוץ 33.

נתן שרנסקי: אני חושב שאז דווקא היה מגיע לו תואר יקיר עלייה כי הוא ממש דאג להכניס את כל הנושאים השייכים לעלייה וקליטה כל הזמן.

נתן שרנסקי: על כן הופתעתי מאוד מההחלטה הזאת.

נתן שרנסקי: ב- 1994 שרת החינוך החליטה לקחת משדר של רדיו רק"ע ולהעביר אותו לרשות הפלסטינית.

נתן שרנסקי: היא הסבירה שמאוד חשוב שהעם הפלסטיני ישמע מערפאת איך צריך לבנות שלום עם ישראל.

נתן שרנסקי: מה הם שמעו מערפאת, אנחנו יודעים.

נתן שרנסקי: כמו-כן, היו אומרים שבהזדמנות הראשונה יינתן לרדיו רק"ע ציוד חדש.

נתן שרנסקי: לכן, גם 8 שנים אחרי ההחלטה של השרה, ב- 2002, וטרנים של מלחמה, אנשים זקנים היו צריכים להכניס את אוזנם לתוך הרדיו כדי לשמוע מה אומרים בגלל השיבושים.

נתן שרנסקי: אני זוכר שאנחנו היינו עושים אותו דבר כששמענו "קול ישראל" ברוסית במוסקבה; למרות שיבושים של קג"ב שם היה מאוד חשוב לנו לשמוע את קולו של מוטה גור: "הר הבית בידנו".

נתן שרנסקי: אבל עכשיו זה לא במוסקבה, זה בירושלים.

נתן שרנסקי: אי אפשר לשמוע חדשות כי ב- 94' החליטו להעביר את הציוד לפלסטינים, ומתברר שאחר כך אין כסף.

נתן שרנסקי: לסגור – קל, אחר כך לפתוח מחדש – מאוד קשה; לצמצם תכניות – קל, אחר כך להחזיר אותן – בלתי אפשרי.

נתן שרנסקי: ב- 91' כשהקימו את רדיו רק"ע היו דיונים לפני זה: האם זה מעשה אנטי ציוני להקים את הרדיו הזה.

נתן שרנסקי: אנשים אמרו שצריכים לדבר עברית ורק עברית.

נתן שרנסקי: התברר שזה כלי מאוד חשוב להאיץ את כל תהליך הקליטה, וכן לאנשים שעולים בגיל הזהב או קרוב לגיל הזהב זה הקשר היחיד עם המציאות במדינת ישראל, גם 10 שנים אחרי שהם עלו ארצה.

נתן שרנסקי: לאמא שלי שחיה בארץ עד גיל 93 לא הייתה שום דרך לדעת מה קורה במדינה חוץ מדרך רדיו רק"ע.

נתן שרנסקי: זה מה שקורה היום עם עשרות אלפים, אם לא 100 אלף איש.

נתן שרנסקי: אני מאוד מכבד את הרקע שלך, את כל מה שעשית למען הקליטה במדינת ישראל.

נתן שרנסקי: יוני בן מנחם אני בטוח שגם יוכיח את עצמו כיקיר עלייה.

נתן שרנסקי: כצעד ראשון בינתיים צריך להציל את רדיו רק"ע.

נתן שרנסקי: אני הצעתי דרך אולמרט, כי הוא אחראי על זה, חוק ממשלתי שמדינה שקולטת עלייה חייב להיות בה גם רדיו.

נתן שרנסקי: אם אולמרט יסכים זו תהיה הצעה ממשלתית, אם לא – אני מאוד מקווה שהכנסת תדאג שזה בכל זאת יהיה חוק בישראל.

אמנון כהן: אני מברך על כך שאדוני יושב הראש מצא זמן להגיע לוועדה.

אמנון כהן: זה מצביע על חשיבות הנושא.

אמנון כהן: אני רוצה לברך את מנכ"ל משרד הקליטה החדשה בהצלחה בתפקיד החדש; את מנכ"ל הרדיו, יוני בן מנחם.

אמנון כהן: אני מצטרף מילה במילה למה שאמר יושב ראש הכנסת.

אמנון כהן: במדינה קולטת עלייה אנחנו צריכים לתת את הכלים שהעולים יוכלו בעזרתם להתערות, אבל יש אוכלוסיות מסוימות ושכבת גיל מסוימת שלעולם לא יתערו.

אמנון כהן: הם לא יכולים להשתלב בחברה, והם עדיין בגיל כזה שהם עדיין רוצים לשמור על שלהם.

אמנון כהן: לכן, הבנתי שעדיין אין החלטה של יושב ראש או של מנכ"ל רשות השידור או החלטת מליאה; עדיין זה לא סופי, ואני מכיר את הרגישות של ידידי יוסף בראל.

אמנון כהן: אני בטוח ששני האנשים האלה שבלבם נושא העלייה והקליטה, יעשו הכל כדי לשמר את מה שיש; ואם בעזרת השם, בעתיד יהיו עליות ממדינות אחרות אנחנו מיד צריכים לחשוב איך אנחנו קולטים אותם.

ראובן ריבלין: ערוץ רק"ע משרת גם את דוברי השפה האמהרית.

אמנון כהן: כן, אני אומר.

אמנון כהן: את כל העליות.

יוסף בראל: אדוני יושב ראש הכנסת, כבוד השר, חברים.

יוסף בראל: אני מודה לכם על כל מילה שאמרתם.

יוסף בראל: אני שמח שסוף-סוף התעוררתם לעזור לנו להגן על השידור הציבורי.

יוסף בראל: אין כאן מישהו שיתחרה בי בהערכה לחשיבותו של השידור הציבורי; אבל בישיבות של ועדות כספים וכלכלה, האוצר אמר במפורש שהשידור הציבורי צריך להצטמק למימדים יותר צנועים, שתהיה לו רשת רדיו אחת.

יוסף בראל: רק ערוץ רדיו אחד! האוצר אמר את זה כאן.

יוסף בראל: עוד נאמר שצריך להפריד ולאפשר לשידור המסחרי לפרוח, ולכן צריך לצמק אותו.

יוסף בראל: מה אתם רוצים שנעשה?

יוסף בראל: אם יש רעיון לערוץ אחד רק, זה יהיה אם אתם לא תתעוררו עכשיו ותעצרו את הסחף הזה, תעצרו את הגיליוטינה הזאת שיורדת על צוארינו.

יוסף בראל: אין אדם שנהנה מזה שראשו מונח על הגיליוטינה.

יוסף בראל: ראשנו מונח על הגיליוטינה.

יוסף בראל: אתם מתייחסים אלינו כאילו שאנחנו חותכים בתקציב.

יוסף בראל: דעו לכם, אין החלטת מנהלה שהתכנית הזו טובה לקיצוץ; אין החלטת מליאה.

יוסף בראל: הכל פתוח.

יוסף בראל: מבקשים מאיתנו לחתוך מיד 23 מיליון שקל, והחל מ- 1 בינואר 100 מיליון שקל, וכל שנה 100 מיליון שקל.

יוסף בראל: תקציב רשות השידור יאפשר לה רק דבר אחד: לחסל את עצמה לדעת.

ראובן ריבלין: אם הרדיו המסחרי לא מכניס את הרדיו, וזה מחייב אותך לקצץ את רק"ע תוריד את הרדיו המסחרי ותשים את רק"ע.

יוסף בראל: תן לי להשלים.

יוסף בראל: לא מדובר בתכנית מפורטת.

יוסף בראל: מחסלים את האגרה, לכן אנחנו תקועים.

יוסף בראל: אם מחסלים את האגרה אין לך מקור מימון.

יוסף בראל: הלוואי היו נותנים רדיו מסחרי.

יוסף בראל: מחסלים את האגרה, המסחרי יורד, לא נשאר כסף.

יוסף בראל: לעומת מדינות באירופה שיש בה שידור ציבורי – ויש כאלה רק באירופה – ונותנים שם גם אגרה, גם תמיכה ממשלתית וגם פרסומת, כאן מבקשים שנקיים שידור בלי כסף.

יוסף בראל: לא פרסומת, לא אגרה – מורידים את האגרה.

יוסף בראל: על מה מורידים אותה?

מירלה גל: סליחה.

מירלה גל: אני רוצה להעיר שני נתונים חשובים---

יוסף בראל: אני דיברתי.

יוסף בראל: תנו לי להשלים.

יוסף בראל: כל העולם חושב שרשות השידור מדפיסה כסף.

יוסף בראל: אין כך הדבר.

יוסף בראל: אנחנו האחרונים שמעוניינים לקצץ.

יוסף בראל: כדי לסבר את האוזן, יש סיכום עם השר הממונה, אהוד אולמרט שיצא כבר בהודעה לא לסגור את רק"ע.

יוסף בראל: הוא מטפל בבעיות המימון של רשות השידור.

יוסף בראל: הסיכום הזה קיים, פורסם בשבוע שעבר ושודר ברדיו.

יוסף בראל: אני לא יודע אם פורסם בשידורי רק"ע.

אלי בן-מנחם: לא מסתירים מידע מהציבור.

יוסף בראל: אז שודר גם ברק"ע.

יוסף בראל: אף אחד לא בלחץ ובמתח, אף אחד לא חי בסתר ובמחשכים.

יוסף בראל: השר הבטיח את עזרתו, ואני סומך על העזרה הזאת כי לא ייתכן שהממשלה תקבל החלטה ואחר כך תגידו: "לא ידענו שזה בפנים".

יוסף בראל: הממשלה קיבלה החלטות לקצץ 100 מיליון שקל מתקציב רשות השידור כל שנה, וזה נס.

יוסף בראל: היינו ב- 1 בספטמבר אמורים לקצץ ב- 100 מיליון, ב- 1 בינואר עוד 50 מיליון, ותוך שנה וחצי לקצץ כך שלא יהיה שידור ציבורי.

יוסף בראל: רשות השידור לא מעוניינת לסגור אף ערוץ.

יוסף בראל: רשות השידור מעוניינת לייעל, אבל האוצר ביקש שנפטר 700 עובדים לשלוש שנים – אמרנו נעמוד בזה.

יוסף בראל: אבל זו לא סיבה לסגור לנו את כל מקורות המימון.

קולט אביטל: אבל מה משמעות החלטת השר אולמרט?

יוסף בראל: החלטת השר היא שלא נסגור, ואני סומך עליו.

קולט אביטל: זאת אומרת שהוא יפנה לאוצר להשיג מקורות מימון נוספים?

אמנון כהן: השאלה מי יסייע בידיו.

יוסף בראל: לאהוד אולמרט יש מספיק כוח שכנוע, עוצמה והשפעה בממשלה כדי שגם יסביר היכן הטעויות שנעשו באוצר לבחירה ברשות השידור.

יוסף בראל: אין לי ספק שעוצמת ההתערבות של השר שרנסקי יכולה להכריע.

יוסף בראל: אני מוכן להגיע אליך מחר עם תכנית.

נתן שרנסקי: בנוכחותך דיברתי כמה פעמים על חשיבות רדיו רק"ע.

נתן שרנסקי: אני חייב להגיד שגם מאותם ספרי תקציב ברור שאנשים ברדיו רק"ע מקבלים משכורות הכי נמוכות שיש היום ברשות השידור.

יוסף בראל: תיקנו את זה.

מירלה גל: יש כמה נתונים חשובים להדגשה.

מירלה גל: אני לא אחזור על כל הדברים שנאמרו על ידי קודמיי, כי אני חושבת שברור לכולם שרדיו רק"ע חייב להמשיך להתקיים.

מירלה גל: אסור לנו בכלל להתייחס כאל רדיו למיעוט משום שלמעלה מ- 20% מהאוכלוסיה של מדינת ישראל זה כבר לא מיעוט, וזה הקשר היחיד שלהם לחברה בישראל ולמה שקורה כאן, בוודאי לגבי אוכלוסיות כמו האתיופים שהאופציה האחרת שלהם היא בקושי חצי שעה בטלוויזיה ביום שישי.

מירלה גל: כך שבלי שידורי רדיו רק"ע לא יהיה להם כלום.

מירלה גל: מבחינת נתונים סטטיסטיים חשוב להדגיש שרדיו רק"ע הוא אולי הרדיו היחיד שמחזיק את עצמו.

מירלה גל: הרדיו שבקביעות למעלה מ- 6.5 מיליון שקל---

יוסף בראל: בואי נדייק.

יוסף בראל: עולה 28 מיליון שקל.

יוסף בראל: קבלי את הנתונים הבדוקים כמנכ"ל משרד הקליטה ותדברי על זה.

מירלה גל: אני קיבלתי את הנתונים.

יוסף בראל: לא, תסלחי לי.

אלי בן-מנחם: הנתונים של רשות השידור, לא שלכם.

אלי בן-מנחם: לנו יש נתונים שלנו, אנחנו גם מנהלים את זה.

מירלה גל: זה רדיו שבאופן ססיטמטי מאז 1998 המכירות שלו עולות.

מירלה גל: בשנת 2002 היה למעלה מ- 6.5 מיליון שקל הכנסות.

מירלה גל: אני לא בטוחה שיש עוד תחנת רדיו כזו.

קולט אביטל: יושבת כאן מנהלת רדיו רק"ע, תוכלי לאשר את נתונים?

יוסף בראל: אבל מנהלת רדיו רק"ע לא מכירה את העניינים יותר ממנכ"ל רשות השידור וממנהל הרדיו.

יוסף בראל: כל הנתונים המופרכים על הרדיו אינם בדוקים עד תום.

יוסף בראל: כל אחד מנהל לובי משלו.

יוסף בראל: הרדיו עולה 342 מיליון שקל.

קולט אביטל: רדיו רק"ע עולה 342 מיליון שקל?

יוסף בראל: לא, כל הרדיו, "קול ישראל".

יוסף בראל: החלק של רק"ע הוא למעלה ל- 28 מיליון שקל עלויות כי אנחנו לא מדברים על שכר עובדים.

יוסף בראל: את מדברת על אולפנים, על טכנאים ועל משדרים, על תדרים, והכל ביחד.

יוסף בראל: לכן, מי שירצה לקבל מפרט פנימי מדויק יוכל על-ידי החשב, כי גם סמנכ"ל תקציבים הגיש מסמך למליאה וביקשנו שהחשב של רשות השידור יפרט לפרטי פרטים.

קולט אביטל: אם אני מבינה אותך, רדיו רק"ע עולה 28 מיליון ומכניס 7 מיליון בכל השפות.

יוסף בראל: בכל השפות העלות היא 51 מיליון.

יוסף בראל: את מבינה?

יוסף בראל: לכן אנשים מדברים על נתונים לא בדוקים, מופרכים, כותרות.

יוסף בראל: זו הבעיה שלנו.

יוסף בראל: האוצר הטעה את הממשלה כשאמר שהרדיו מסבסד את הטלויזיה ב- 100 מיליון.

יוסף בראל: הוכחנו לוועדת הכספים במסמכים ובעזרת רואה החשבון ברייטמן שהאוצר הטעה את הממשלה.

מיכאל נודלמן: אבל אם יש 250 מיליון שקל לרדיו, למה אתה מתחיל מרדיו רק"ע ורדיו מוסיקה?

מיכאל נודלמן: למה אתה לא מתחיל מערוצים בעברית?

מיכאל נודלמן: זה מפריע לי.

יוסף בראל: אני מוכן לסגור את רשת ב', ולא יהיה שידור בעברית.

יוסף בראל: אתה חושב שיהיו פחות הפגנות נגדי?

יוסף בראל: איפה שאני שם את הרגל יש טענות.

נתן שרנסקי: תכנית אחת ברשת ב' היא כמו כל רדיו רק"ע.

יוסף בראל: רדיו רק"ע לא מקופח בשכר.

נתן שרנסקי: בטח שכן.

יוסף בראל: אני אביא לך מפרט מדויק של כל משכורת.

יוסף בראל: כל מילה שאתם אומרים עוזרת לי.

יוסף בראל: תפגינו נגד, אין לי בעיה.

יוסף בראל: המטרה שלכם הייתה להביא אתכם לכאן כדי שאעזור לכם להפגין.

יוסף בראל: לא אני המטרה.

מירלה גל: 20% מהאוכלוסייה שמשלמת אגרה זכאית לקבל תמורה לאגרה הזאת?

יוסף בראל: יש לי חדשות בשבילך.

יוסף בראל: אני לא יודע אם הם כולם שומעים אותנו.

מירלה גל: את זה אתה יכול להגיד על כלל אוכלוסיית ישראל.

יוסף בראל: לא נכון.

יוסף בראל: יש כאלה שאני אגיד לך שרק 5% משלמים אגרה, ויש כאלה שאגיד לך שכמעט 100%.

יוסף בראל: אין לי הנתון שמוכיח את מה שאמרת לפני רגע, אבל הם יקבלו גם אם לא משלמים.

יוסף בראל: אני לא רוצה להפסיק.

מירלה גל: מצוין.

יוסף בראל: לי אין בעיה, שהממשלה תממן את השידור הציבורי.

יוסף בראל: שורה תחתונה, השר אולמרט יטפל בזה ויצטרף אליו השר שרנסקי.

יוסף בראל: פתרנו את הבעיה.

מיכאל נודלמן: אם לא פתרנו שוב יהיה אותו דבר

יוסף בראל: אם לא נפתור, כל רשות השידור תיסגר.

מיכאל נודלמן: בסדר.

מיכאל נודלמן: אבל לא נתחיל מרק"ע.

מיכאל נודלמן: אני מדבר חודש עם מר בראל.

יוסף בראל: אני שלושה חודשים מדבר עם האוצר.

קולט אביטל: בשלב הזה הכלי היחיד שיש לנו כפרלמנטרים הוא הדיווח.

קולט אביטל: אנחנו לא נצא להפגנות ולא נוציא נשק לרחובות.

קולט אביטל: בשלב אחר אפשר לחשוב על חקיקה כי אנחנו צריכים להבטיח לעולים זכויות בחקיקה.

קולט אביטל: אם כל יום יש קיצוץ אחר שפוגע בעולים נצטרך לחשוב על חקיקה.

קולט אביטל: מבחינה מעשית, אני רוצה לבקש ממך לקבל את הנתונים הבדוקים של מה עומד מול מה.

קולט אביטל: זאת אומרת, כמה עולה רדיו רק"ע במכלול של 920 מיליון שקל, התקציב הכולל של רשות השידור.

קולט אביטל: כמה זה עולה, מה ההכנסות ומה ההוצאות.

קולט אביטל: זה נתון שוודאי יש לך.

יוסף בראל: אני יכול להוציא לך.

קולט אביטל: מצוין.

קולט אביטל: אני מבקשת שהוועדה הזאת תקבל את זה כדי שנדע על מה אנחנו מדברים.

קולט אביטל: אנחנו רוצים לסכם איתך במקביל לשלושת השרים – גם השרה לקליטת עלייה תטפל בנושא.

מירלה גל: יש לה עמדה מאוד נחרצת בעניין הזה.

קולט אביטל: אני יודעת שמדברים איתה כל הזמן, וגם שרת החינוך.

יוסף בראל: גם לרשות השידור יש עמדה נחרצת.

קולט אביטל: לכולם יש עמדות נחרצות.

יוסף בראל: נגד הביטול.

קולט אביטל: בסדר.

קולט אביטל: אבל צריכות להיות כמה חלופות: חלופה ראשונה אופטימלית היא שהשר הממונה המטפל והשרים שמוכנים לעזור יטפלו בנושא מול האוצר וישיגו תוספת מסוימת שתאפשר לכם לנשום.

יוסף בראל: בשמו של אולמרט אני אומר לך, הוא התחייב.

קולט אביטל: אני מקווה שגם יצליח.

קולט אביטל: יש גם אפשרות אחרת שאני מבקשת כי זו האפשרות שגם עליה הוחלט, שאם הוא לא מצליח אז לא משחקים יותר.

יוסף בראל: זה לא מה שאמרתי.

קולט אביטל: בסדר.

קולט אביטל: אני לא רוצה שנחזור שוב---

יוסף בראל: יש לי סיכום איתו שלא פוגעים ברק"ע.

קולט אביטל: יש לך סיכום איתו שלא פוגעים ברק"ע.

קולט אביטל: זה אומר שיש גם מחויבות שלך.

קולט אביטל: זה מה שאני רוצה לשמוע ממך היום.

קולט אביטל: זה אומר שלא רק הוא יתחייב לטפל בנושא באוצר, אלא שיש שני צדדים למטבע: יש לך מחויבות כלפיו שברדיו רק"ע לא פוגעים.

קולט אביטל: לא רק התחייבות שלו, אלא גם התחייבות שלך.

קולט אביטל: זה מה שאנחנו רוצים לשמוע כאן היום.

קולט אביטל: זה אומר אז מבחינתך לחשוב על חלופות אחרות.

קולט אביטל: אם הוא לא ישיג לך תוספת תקציבית, הקיצוץ יהיה לרוחב בצורה אחרת.

קולט אביטל: על זה דיבר מר נתן, על האפשרות הזו בוועדת הכלכלה.

מירלה גל: כל מה שאמרו יושב ראש הכנסת ואנשים אחרים כאן הוא כמובן מה שהמשרד לקליטת עלייה חושב.

מירלה גל: מבחינתנו אסור לסגור את הרדיו הזה כי הוא הקשר היחיד לציבור העולים.

מירלה גל: כפי שציינתי קודם לכן, לחלק מהם זה הקשר היחיד שיש לא רק לדוברי השפה הרוסית, אלא גם לדוברי שפות אחרות שאין להם שום אמצעי אחר לדעת מה קורה במדינה.

מירלה גל: בהחלטות האחרונות על הקיצוצים בתקציב קבע ראש הממשלה מפורשות שכל משרדי הממשלה יפגעו פגיעה מינימלית בציבור העולים בתוך התקציבים של המשרדים שלהם.

קולט אביטל: זאת רשות עצמאית

מירלה גל: אני רק מצביעה על החשיבות.

יוסף בראל: אבל אין פה החלטה לסגור.

יוסף בראל: מה שנקרא רוחבי, זה מה שהחלטנו גם.

קולט אביטל: אתה הצעת לשלב---

יוסף בראל: זאת אומרת שבמקום 10 שעות יהיו 8 שעות.

קולט אביטל: אם הבנתי אותך נכון, דובר על שידורים שלוש פעמים ביום ברוסית, בצרפתית ובאנגלית.

קולט אביטל: אני לא שמעתי לא על ספרדית, לא על אמהרית, לא על רומנית, לא על בוכרית, לא על כל יתר השפות.

קולט אביטל: זה נפל.

קולט אביטל: אנחנו מדברים על כך שציבור שלם של אתיופים לא יהיו לו שידורים.

קולט אביטל: צריכה להיות חלופה לזה.

קולט אביטל: גם בהתייעלות אנחנו לא יכולים לפסוח על כל העדות האלה.

יגאל יאסינוב: לדעתי, רדיו רק"ע הוא הדוגמה לרדיו מצליח.

יגאל יאסינוב: יש לי גם ביקורת רבה, אבל בעניין תקציבי-כספי תחנה זו מצליחה.

יגאל יאסינוב: היא מביאה את הכסף לרשות השידור שמשתמשת בו.

יגאל יאסינוב: אם כבר אתם רוצים לעשות שידורים למה לא לאפשר לתחנה---

קולט אביטל: אתה לא שמעת את הדברים.

קולט אביטל: האם תרצה יוסף, לסכם את המהלכים הבאים?

קולט אביטל: איך אתה רואה את המהלכים הבאים, ואיזה לוח זמנים?

יוסף בראל: מטבעי אני אדם מאוד אופטימי.

יוסף בראל: אני מאמין שנתגבר על הבעיות שלנו, שהממשלה תעזור לנו.

קולט אביטל: מתי מתכנסת מליאת רשות השידור?

יוסף בראל: אני זימנתי אותם ליום עיון בעוד כשלושה שבועות.

קולט אביטל: אנחנו מקווים שעד אז זה ייפתר בידי השרים הממונים על הנושא.

יוסף בראל: אני מאמין שתוך שבועיים השר אולמרט יפתור לנו את הבעיה.

יוסף בראל: גם השר אולמרט וגם שר האוצר.

יוסף בראל: הממשלה כולה שמה לב שהיא טעתה.

יוסף בראל: הדבר הזה הוגש לממשלה בלי דיון מוקדם איתנו, מבלי שהבנו, מבלי ששמענו עליו.

יוסף בראל: הממשלה לא שמעה את דעתנו, הכל בא בפני הכנסת.

יוסף בראל: עמדה של הוועדה המשולבת של הכספים והכלכלה הייתה מאוד אוהדת כלפי רשות השידור.

יוסף בראל: הם ביקשו תיקונים והורידו את הקיצוץ בכ- 50% למה שהיה.

יוסף בראל: לכן אני מקווה שגם בהמשך אנחנו נתגבר על זה.

יוסף בראל: חבל על הזמן שאנחנו מוציאים על דברים שוליים.

יוסף בראל: אין ולא תהיה פגיעה בשידור הציבורי.

קולט אביטל: בשפות.

יוסף בראל: אני איש השפות.

יוסף בראל: צמחתי בשפות.

יוסף בראל: הייתי גם עולה חדש.

יוסף בראל: שידרתי בשפות.

יוסף בראל: אני נלחמתי בחדר הזה כדי לקיים שידורים ברוסית בטלוויזיה, כי אני מאמין בזה.

יוסף בראל: אמונה זה משהו וכסף זה משהו.

יוסף בראל: אני יכול להאמין שחייבים לאכול ואין כסף לאכול.

יוסף בראל: לכן, תני לי לנהל את המאבק, אני מנהל את המאבק.

יוסף בראל: תעזרו לי, זה מאוד יעזור.

קולט אביטל: כל מטרת הדיונים האלה היא קודם כל לעזור במאבק ושנית למצוא פתרונות מעשיים.

קולט אביטל: אנחנו רוצים להבטיח שאנחנו יוצאים בלי צורך לערוך דיונים מרתוניים כאלה כל שבוע.

קולט אביטל: אנחנו רוצים לצאת עם סיכום.

קולט אביטל: נרשום לפנינו שהשר אולמרט התחייב – וגם שמענו על כך ממשרדו – לעזור לפתור את הנושא הזה ולהשאיר את רדיו רק"ע ואת השידורים בשפות על כנם.

יוסף בראל: גם רשת המוסיקה.

קולט אביטל: אני הבנתי שהוא התחייב באותה מידה גם לגבי "קול המוסיקה".

קולט אביטל: אני רוצה לציין שהדרך שבה עשה משרד האוצר את הקיצוצים בלי שיעורי בית היא באמת לא דרך ראויה.

קולט אביטל: בוא נניח שהשר יקיים את הבטחתו והוא יעמוד בפני הלחצים השונים ויצליח לשכנע את האוצר לחזור בו כך שרדיו רק"ע ו"קול המוסיקה" יישארו על כנם.

קולט אביטל: אבל, אם זה לא יקרה, אני מבקשת ממך במקביל לקראת אותו יום עיון של מליאת רשות השידור שחוץ מהתכנית שאתה שקדת עליה, ובשלב זה היא התכנית היחידה, תוכן גם תכנית חלופית, כך שהקיצוצים ייעשו בצורה אחרת ולא יפגעו לא ברדיו רק"ע ולא ב"קול המוסיקה".

קולט אביטל: האם הסיכום הזה מקובל על כולם?

קולט אביטל: תודה רבה.